ՀՀ քաղաքացուս շրջապատի տասնյակ ընտանիքներ ու հարյուրավոր ներկայացուցիչներ Աստծո յուրաքանչյուր օր են մտահոգվում, թե մինչեւ երբ է շարունակվելու մեր այս տխուր վիճակը: Հաց-հացամթերքներն առանց որեւէ հիմնավորման թանկանում են, որակն ընկնում է, իսկ արդարացումը մեկն է. համաշխարհային շուկայում ցորենի գներն աճել են: Անամոթաբար ստում են, քանզի ցորենի տոննայի միջազգային գները վերջին տասնամյակներին 180-220 դոլարի սահմաններում են, եզակի տարիներիՙ մի փոքր բարձր: Ինչու՞. որովհետեւ ցորեն աճեցնելը ձեռքի հետ իրականացվող գործ է, 2000-2014 թվականներին այն 586 մլն տոննայից հասել է 729 մլն տոննայի: Չինաստանում ավելացրել են 26 մլն տոննայով, Հնդկաստանում 18 մլն տոննայով, Ուկրաինայում 14 մլն տոննայով, Գերմանիայում 6 մլն տոննայով, Պակիստանում 5 մլն տոննայով, Եգիպտոսում 3 մլն տոննայով: Էլ որն ասեմ, էլ որը, այնպես որ այս երկրների տարածքները չէ որ ավելացել են, այլՙ գյուղատնտեսական գործունեության արդյունավետությունը, որը ՀՀ պարագայում հետընթացի տեսքով է ներկայանում, մեկ էլՙ ոլորտի կառավարիչների ինքնագոհությամբ: